钦定古今图书集成/理学汇编/学行典/第251卷 > 胡来化
## 钦定古今图书集成/理学汇编/学行典/第251卷 > 胡来化

按《合肥县志》：“胡来化，字中一，合肥郡学生。事孀母张
氏，苦节四十二年，不少违色笑。少豪宕不羁，居西郭
之别墅，栽梅莳竹，绿荫茏葱，筑亭于其上，日与友人
飞觞醉月，啸咏其中。宅去蒿里不远，多暴骸，倾橐瘗
之。其他掩骼埋胔，岁以为常。性慷慨乐施，人有缓急，
不计囊之多寡，悉畀之。晚岁屏弃声华，荷锄耕种，逍”
遥自得。尝吟曰：“长镵终朝手内持，不教寸草长园基。
还将心地频频铲，好令儿孙出土泥。”年七十八，易箦
时强起，手书一联授其子，命榜于柩前。联云：“逍遥住
世惟从淡，寂寞归泉即去凡。”其脱略于去来之际如
此。